Nafarroako Parlamentuko Mahaiak, 2019ko azaroaren 11n egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Luisa De Simón Caballero andreak aurkeztutako galdera, EmanZipa-Nafarroan gazteei emantzipatzen laguntzeko programako eskabideen izapidetzeari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2019ko azaroaren 11n

Lehendakaria: Unai Hualde Iglesias

GALDERAREN TESTUA

Izquierda-Ezkerra Talde Mistoko parlamentari Marisa de Simón Caballero andreak, Legebiltzarreko Erregelamenduan ezarritakoaren babesean, gaurkotasun handiko honako galdera hau aurkezten du, Parlamentu honen hurrengo Osoko Bilkuran ahoz erantzuteko:

Aurreko Gobernuak EmanZipa-Nafarroan gazteei emantzipatzen laguntzeko programa ezarri zuen. EmanZipa prestazio bermatu bat da, ohiko etxebizitzaren alokairua ordaintzen laguntzeko 23 urtetik 30 urtera bitarteko gazteei, eta 3 urtez luza daiteke gehienez ere.

Programa hori luzatu eta hobetu ahal eta behar den arren, zifrek erakusten dute gazteek begi onez hartu dutela eta beharrezkoa dela: 1.988 eskabide aurkeztu dira 2019ko irailaren 1era bitarte, eta horietatik 1.554 onartu dira.

Eskabide horiek izapidetzeko, posta elektroniko bat da eskatzaileen eta administrazioaren artean egun dagoen elkarrizketa-bide bakarra.

Ziur dakigu eskabidea egiten duten gazteen artean nahasmena sortzen duela kontsultak egiteko edo zalantzak argitzeko elkarrizketa-bide bakarra posta elektronikoa izateak, izapideak egiteko epeak luzatzen baitira.

Nafarroako Gobernuak ba al du asmorik telefonoren bat edo informazio presentzialeko bulegoren bat ipintzeko, EmanZipa-Nafarroan gazteei emantzipatzen laguntzeko programako eskatzaileen zalantzak eta kontsultak argitzea ahalbidetuko duena eta izapidetzea azkartuko duena?

Iruñean, 2019ko urriaren 31n

Foru parlamentaria: Marisa de Simón Caballero